Bibi Slippers - 2010-03-10 Die Sanlam/LitNet Aanlynskryfskool: SkryfNet XXIII - Poësie Finale weergawe van BiBi SLiPPeRS se gedig: Krisis Yalkarra bring droogte na die leë land. Ek keer ’n glas water voor my lessenaar om, versteen, verstaan wat ’n nat vlek voorspel … Sewe soorte waspoeier spoel ekovriendelike verwarring in die supermark se gange uit; “Alles sal verander,” sug die skuimende see. Veldbrand in die vrieskas ystydperk in die oond my netjiese romp word groen in die was want my hippiehemp is toe nie kleurvas nie. Nog ’n duisend-drie-honderd-vier-en-twintig spesies kies die hasepad na Bullima, twintig ton sand sif uit die woestyn, die son verstik, blou in die gesig, oorweeg oplaas sy eie ondergang. Die maan paai, haar stralekrans sus: “Dalk voel jy more beter as jy vannag behoorlik rus?” Ek dartel na my droomtyd, die wêreld word wakker: dreun-dreun kreun die didjeridoe sy sirkulêre asemteue en die ritmiese geratel van dinosourusgebeentes gee die pols aan vir palingenese op my paleontoloop. Dan vat ek vorm: Kakkerlak. In die naam van oorlewing saam met iemand wat my liefhet. << Terug na SkryfNet XXIII <<